क्षणवाद कविता की लय को किस तरफ प्रभावित करता है, इसके लिए डी. एच. लारेंस का ही उपर्युक्त निबन्ध देखने योग्य है. लारेंस ने लिखा है कि नितान्त सामयिकता की कविता का सच्चा रूप वाल्ट हि्वटमैन में मिलता है, जिसका न कोई आरम्भ है, न अन्त है और न कोई स्थिर आधार ही है- वह सतत् प्रवाहमान है, क्योंकि हि्वटमैन के सामने केवल वर्तमान था- हर क्षण गतिशील वर्तमान. निःसन्देह वाल्ट हि्वटमैन ने आगे और पीछे की ओर भी दृष्टि डाली लेकिन जो नहीं है उसके लिये आह नहीं भरी. उसके धारावाहिक छन्दों की लय का यही रहस्य है. लारेंस का यह कथन स्वयं उसकी कविता की लय के बारे में भी सही है. अज्ञेय की आरम्भिक कविताओं में जो प्रलंबित काव्य विन्यास मिलते हैं, जिसे प्रभाकर माचवे ने लारेंस की परम्परा और प्रभाव में माना है, इसी मनोवृत्ति के परिणाम हैं. परन्तु आगे चलकर जिस प्रकार उनकी नदी में अनेक द्वीप पड़ गए, उनके लय-प्रवाह में भी अलग-अलग द्वीप बनने लगे. मुक्तछन्द बहुल नई कविता की विविध लयों का विवचेन करके वर्तमान क्षणवादी मनोवृत्ति के सूक्ष्म प्रभावों का पता लगाया जा सकता है.